MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is é aidhm an tionscnaimh seo tacú le bearta arna ndéanamh ar leibhéal an Aontais ar mhaithe le leas an phobail agus na bearta sin a éascú, go háirithe i gcás ina bhfuil an tAontas ag gníomhú chun comhlíonadh a dhéanamh ar shainordú chun earraí agus seirbhísí a fháil lena ndáileadh saor in aisce ar na Ballstáit de réir na riachtanas éigeandála atá acu. I measc nithe eile, tá na bearta sin dírithe ar éigeandálaí a chosc agus ar ullmhú nó freagairt d’éigeandálaí i gcomhthéacs géarchéimeanna agus tubaistí atá ann faoi láthair nó a bheidh ann amach anseo. Leis an tionscnamh, tacaítear leis na bearta sin trí dheireadh a chur le cáin bhreisluacha (CBL) mar fhachtóir costais agus leis an ualach gaolmhar comhlíonta. Rud ba shonraí fós, foráiltear leis an togra seo do dhíolúine ó CBL le haghaidh earraí nó seirbhísí arna soláthar don Choimisiún nó do ghníomhaireacht nó comhlacht de chuid an Aontais Eorpaigh nó le haghaidh earraí arna n‑allmhairiú ag an gCoimisiún nó ag gníomhaireacht nó comhlacht de chuid an Aontais i gcás ina bhfaigheann an Coimisiún nó aon ghníomhaireacht nó comhlacht den sórt sin na hearraí nó na seirbhísí sin le linn dóibh sainordú arna thabhairt dóibh le dlí an Aontais a chomhlíonadh ar mhaithe le leas an phobail.

Go pointe ar leith, léiríonn paindéim COVID‑19 atá ar siúl faoi láthair an tábhacht a bhaineann le bheith dea-ullmhaithe agus le bheith in ann freagairt go tapa, bunaithe ar chur chuige struchtúrtha, comhleanúnach agus láraithe ar leibhéal an Aontais Eorpaigh. Baineann an chonclúid sin freisin le cásanna eile atá ann faoi láthair agus a bheidh amach anseo agus ar ina leith a theastaíonn agus a theastóidh gníomhaíocht chomhordaithe ar leibhéal an Aontais. Dá bhrí sin, trí leas a bhaint as an taithí a gnóthaíodh ó phaindéim COVID‑19 a láimhseáil, is é aidhm an tionscnaimh seo réiteach atá leathan agus a sheasfaidh an aimsir a sholáthar don Aontas Eorpach. Is é an cuspóir atá leis forálacha CBL an Aontais Eorpaigh a ailíniú lena chéile, mar shampla i leith beart i réimse na bainistíochta tubaiste agus géarchéime, agus, ar an mbealach sin, gníomhaíochtaí de chuid an Choimisiúin, de chuid ghníomhaireachtaí an Aontais Eorpaigh nó de chuid chomhlachtaí eile an Aontais Eorpaigh a éascú le linn dóibh aon sainordú arna thabhairt dóibh le dlí an Aontais a chomhlíonadh.

Bunaithe ar an taithí a gnóthaíodh le linn don Choimisiún bearta éigeandála a dhéanamh le linn phaindéim COVID‑19, is fachtóir costais ar deireadh in oibríochtaí soláthair é CBL a ghearrtar ar idirbhearta áirithe agus is fachtóir é a chuireann brú ar bhuiséid theoranta. Laghdaíonn na méideanna CBL sin an méid earraí agus seirbhísí ar féidir leis an gCoimisiún iad a sholáthar lena stoc-charnadh nó lena ndáileadh láithreach ar na Ballstáit agus, an tráth céanna, cuireann siad leis an gcastacht lena mbaineann agus moillíonn siad oibríochtaí atá bunaithe ar dhlúthpháirtíocht chun aghaidh a thabhairt ar riachtanais phráinneacha. Ina theannta sin, leagann costais chomhlíonta ualach ar ghnólachtaí a bhíonn ag soláthar earraí agus seirbhísí don Aontas, go háirithe a mhéid a bhaineann lena gclárú le húdaráis chánach i ngach Ballstát nó i gcuid mhór díobh.

Dá bhrí sin, tá géarghá ann le gníomhaíocht láithreach a dhéanamh a mhéid a bhaineann leis an gcomhrac in aghaidh phaindéim reatha COVID‑19 agus chun go mbeifear réidh le gníomhú d’fhonn bearta inchomparáide a dhéanamh amach anseo ar leibhéal an Aontais ar mhaithe le leas an phobail. Chun na críche sin, ba cheart díolúine leathan ó CBL a thabhairt isteach le haghaidh ceannacháin arna ndéanamh ag an gCoimisiún nó ag gníomhaireacht nó comhlacht de chuid an Aontais Eorpaigh chun earraí nó seirbhísí a dheonú nó a sholáthar ar shlí eile do na Ballstáit nó do thríú páirtithe nó chun earraí nó seirbhísí a stoc-charnadh toisc go bhfuil sé sin ina réiteach iomchuí a theastaíonn chun comhordú na mbeart ar leibhéal an Aontais a éascú.

Bunaithe ar na ceachtanna a foghlaimíodh ó phaindéim COVID‑19 agus chun réiteach a sheasfaidh an aimsir a sholáthar, tá raon feidhme an togra seo leathan agus cumhdaítear gach cineál earraí agus seirbhísí leis. A mhéid a bhaineann le hearraí, mar shampla, bheadh feidhm ag an togra maidir le frithbhearta leighis de gach cineál amhail táirgí bitheolaíocha, drugaí agus cógais leighis agus feistí leighis. Chumhdófaí leis an togra freisin míreanna nach míreanna leighis iad a theastaíonn chun aghaidh a thabhairt ar ghéarchéimeanna daonnúla. Cumhdaítear leis an togra seo freisin raon leathan seirbhísí a bhfuil nasc acu leis an earnáil sláinte agus raon leathan seirbhísí nach bhfuil aon nasc acu leis an earnáil sláinte araon.

Is é an cuspóir incháilithe ar lena aghaidh a bhaineann an Coimisiún nó gníomhaireacht nó comhlacht de chuid an Aontais Eorpaigh úsáid as na hearraí agus na seirbhísí sin aon ghníomhaíocht a dhéantar chun sainordú a chomhlíonadh, arna thabhairt dóibh faoi dhlí an Aontais agus atá ar mhaithe le leas an phobail. Féadfar a bheartú, mar shampla, na hearraí nó na seirbhísí arna bhfáil a chur ar fáil saor in aisce do na Ballstáit nó do thríú páirtí. D’fhéadfaidís a bheith ina gcuid de straitéis stoc-charntha d’fhonn iad a dheonú amach anseo freisin.